Бања Лука, 25.08.2015. године

**Савез синдиката Републике Српске  
Г-ђа Ранка Мишић, предсједница**

Поштована,

У име Народне скупштине Републике Српске и своје лично име, Вама, Савезу синдиката Републике Српске и свим радницима упућујем најискреније честитке поводом 23. годишњице од оснивања Савеза синдиката, као прве организоване радничке асоцијације и најрепрезентативнијег представника запослених у Републици Српској.

У свим процесима стварања и развоја Републике Српске, Савез синдиката је препознатљив и активан учесник у истрајној борби за остваривање свих Уставом, законом и другим правним и политичким актима гарантованих права радника, и због тога ће увијек имати пуну и неподијељену подршку и помоћ Народне скупштине и свих органа и институција Републике Српске.

Увјерени смо да ће Савез синдиката и даље успјешно штитити права и интересе радника, и бити активан партнер који ће доприносити унапређењу економског, социјалног и укупног друштвеног развоја Републике Српске.

Очекујемо да ћемо и у времену крупних реформи, посебно радног законодавства, испуњавању услова европских интеграција и борбе за привредни опоравак и развој Републике Српске, заједно са свим социјалним партнерима, укључујући и Савез синдиката Републике Српске, наћи најбоља рјешења која ће омогућити опоравак и развој привреде, веће запошљавање и сигуран социјални статус радника, њихових породица и свих грађана Републике Српске.

Овом приликом, желим посебно нагласити допринос Савеза синдиката и радника у очувању дејтонских рјешења и мјеста и улоге Републике Српске у оквиру Босне и Херцеговине.

Народна скупштина Републике Српске ће у остваривању својих надлежности и даље цијенити и подстицати сарадњу са Савезом синдиката и тражењу најбољих рјешења, која су израз интереса и потреба организација и асоцијација радника, послодаваца и облика организовања у свим другим областима рада и живота.

**П Р Е Д С Ј Е Д Н И К**

**НАРОДНЕ СКУПШТИНЕ**

**Недељко Чубриловић, с.р.**